text: Stjal patruljevogn
  31 marts 2010 kl. 08.36
  En 20-årig kokainpåvirket mand stjal tidligt i morges en af politiets patruljevogne i Vejle.
  Omkring kl. 5. i morges besluttede en ung mand at stjæle en patruljevogn. Manden fik gennemført sit foretagende, og nåede at begå adskillige færdselsovertrædelser, inden bilen blev standset på Vestvejen i Hedensted.
  Politiet havde ingen problemer med at lokalisere vognen, der var udstyret med en gps, og adskillige vidner så den stjålne vogn køre i høj fart ud af Fredericiavej, indenom et helleanlæg og over for rødt lys. Det skriver Vejle Amts Folkeblad på deres hjemmeside her til morgen.
  Den 20-årige mand fra Bredsten kan nu se frem til at blive sigtet for vanvidskørsel, brugstyveri og overtrædelse af loven om euforiserende stoffer.
  Patruljevognen fik en del skader under jagten, men den unge mand slap uden en skramme.
  